google/wiki40b huggingface dataset:
Alderson (Vest-Viginia)

Alderson er en by som ligger i både Greenbrier og Monroe fylker i Vest-Virginia, USA. Selv om byen fysisk er delt av av Greenbrier-elven, fungerer byen som én enhet. Etter folketellingen i 2010 hadde den 1 184 innbyggere.

Historie

Alderson ligger langs Greenbrier-elven i både Greenbrier og Monroe County. Den ble grunnlagt i 1881, men Alderson ble bosatt i allerede 1777. Byen er oppkalt etter misjonæren «Eldste» John Alderson. Han startet den første baptistmenigheten i Greenbrier Valley. I 1763 ble Greenbrier Creek-bosetningene ødelagt av Shawnee-indianerne, ledet av høvdingen Cornstalk. I Alderson ligger det  historiske fengselet Federal Reformatory for Women som ble åpnet i 1927, det første føderale kvinnefengsel i landet. Tidlig på 1900-tallet ble Alderson et senter for høyere utdanning i staten. Her ligger det tre separate institusjoner for høyere utdanning, herunder Alderson Academy og Junior College, som til slutt ble integrert i Alderson–Broaddus College i 1932.
Alexander McVeigh Miller House i Greenbrier County er oppført i det nasjonale registeret over historiske steder. Sunset Hill ligger  i Monroe County. Alderson Bridge og Alderson Historic District ligger i begge fylker.

Økonomi

Federal Bureau of Prisons anlegg kom i søkelyset da media-mogulen Martha Stewart ble fengslet, Fengslet er den største arbeidsgiveren i Alderson. Marguerite Higgins skrev  i Washington Times at det faktum at Stewart ble sendt til FPC Alderson var «en velsignelse» for Alderson. 
Alderson Federal Prison Camp ligger på stedet der de tidligste bosetterne i området valgte å bosette seg. De kalte stedet for Baughman Fort. Baughman Fort ble bygget i 1750-årene og bosetningen ble angivelig ødelagt av innfødte amerikanere kort tid etterpå, selv om det ikke er noen faktiske bevis som støtter denne teorien. Noen få arkeologiske rester av fortet ble funnet under byggingen av det føderale fengslet i begynnelsen av det 20. århundre.
Betty Alderson som er gift med en etterkommer av den opprinnelige grunnleggeren av Alderson uttalte at «hver husstand profitterte» da Martha Stewart ble fengslet i Alderson og medias oppmerksomhet ble fokusert på stedet. Beboere plantet løker i en hage som kalles Marthas hage.
Mathias Storch

Familie

Hans far var fangstmannen David Storch, og hans mor var Ane Sofie Storch. Han var gift to ganger; først med Ane Jensine Emilie Berthelsen som døde i 1913, og på nytt med Emilie Justine Margrethe Johanne Frederiksen i 1915.

Utdanning

Storch ble utdannet kateket ved Godthåb Seminarium i 1906 og ble ordinert i 1910. Til tross for at han kun hadde gått på bygdeskolen før han tok sin utdanning gikk han ut fra seminariet som en av de meste elevene, med karakteren UG. Han ble derfor valgt ut til å få videreutdanning i Danmark.

Jobb

I 1909 ble Storch utnevnt til overkateket i Ilulissat, og i 1911 førsteprest. Som første grønlender fikk han i 1928 tittelen viseprost. 6 år senere ble han prost for Nordgrønland. For sitt virke har han fått både Ridderkorset og Dannebrogsmændenes Hæderstegn. 
Han var en dominerende skikkelse i Grønlands kirke- og utdanningsinstitusjoner. Han styrte kirke- og skolevesenet i hele Nordgrønland, og besørget både utplasseringen av lærer og prester, og utdanningen av disse. Han stod også bak den landsomfattende vekkelsesbevegelsen peqatigiinniat. 
Storch var aktivt med i samfunnsdebatten, og kjempet for grønlendernes rettigheter og likeverd med danskene. I 1921 ble han medlem av Grønlandskommisjonen, og fra 1927 til 1933 satt han også i Nordgrønlands Landsråd. 
Som forfatter debuterte han i 1914 med romanen Sinnattugaq (SingnagtugaK), som året etter ble utgitt på dansk med tittelen «En grønlænders drøm». Dette var den første romanen som ble utgitt på grønlandsk.
La Dura Dura

La Dura Dura («Den harde harde») er en sportsklatrerute i Oliana i Catalonia, Spania. Den ble førstebesteget av den tsjekkiske klatreren Adam Ondra 7. februar 2013, og gitt graden 9b+, på det tidspunktet regnet som verdens vanskeligste sportsklatrerute. Ruta ble repetert av den amerikanske klatreren Chris Sharma én måned senere. Sharma bekreftet graden på ruta, noe som gjør La Dura Dura til verdens første, og pr. september 2018 eneste, repeterte og bekreftede 9b+.
Bestigningen av La Dura Dura ble kjent i klatreverdenen på grunn av den vennlige «konkurransen» mellom Ondra og Sharma under øvingen på ruta. La Dura Dura ble opprinnelig boltet av Sharma i 2009, men gitt opp som for hard. Ondra, som hadde etablert verdens første 9b+ i 2012, Change i Flatanger, gjorde La Dura Dura til sitt neste mål, noe som inspirerte Sharma til igjen å prøve på en bestigning. Sammen og hver for seg jobbet de på ruta i halvannet år fram til bestigningene i 2013, og utvekslet løsninger på de mange krevende sekvensene med hverandre underveis.
På tross av at Change og La Dura Dura har samme grad, regner Ondra ruta i Oliana til å være et hakk hardere enn Change. Fram til Ondra førstebesteg Silence i Flatanger høsten 2017, ble La Dura Dura regnet som verdens hardeste rute.
De nasjonalsosialistiske martyrene

Andre martyrer

Det var også andre som ble drept i sammenstøt, hvorav noen ble fremhevet som eksempler til etterfølgelse. To av de mest kjente er Horst Wessel, som ble skutt av kommunister i Berlin i 1930, og Albert Leo Schlageter som ble henrettet som sabotør av franskmennene i Rhinland i 1923.
Orlando Thomas

Idrettskarrière

Thomas ble jamaicansk ungdomsmester (U18) i spydkast i 2012, og i 2013 fikk han sølv i det jamaicanske juniormesterskapet og bronse i Jamaicansk mesterskap i friidrett 2013. Han kom på andreplass under ISSA-mesterskapet på Jamaica 2014 (Inter-Secondary Schools Sports Association), og fikk bronse under Jamaicansk mesterskap i friidrett 2014. Han fikk bronse i spydkast under Junior-CAC-mesterskapet i friidrett 2014.
Han vant spydkast under Jamaicansk mesterskap i friidrett 2015, og kom på sjuendeplass under NACAC-mesterskapet i friidrett 2015. Han vant igjen under Jamaicansk mesterskap i friidrett 2016, og kom på niendeplass under U23-NACAC-mesterskapet i friidrett 2016. Under Jamaicansk mesterskap i friidrett 2017 fikk han bronse, og han vant sin tredje nasjonale tittel da han vant spydkast under Jamaicansk mesterskap i friidrett 2018. Han deltok i Verdenscupen i friidrett 2018, og kom der på sjetteplass. Under Sentralamerikanske og karibiske leker 2018 kom han på tiendeplass i spydkast. 
Han satte ny personlig rekord i mai 2019, med 73,02 meter, da han vant JAAA All Comers Meet i Kingston. Under Jamaicansk mesterskap i friidrett 2019 kom han på andreplass, bak Elvis Graham.
Gressvik (Tysfjord)

Gressvik, eller Grasvik, (lulesamisk: Rásjvássjá) er ei grend i Tysfjord kommune i Nordland. 
Grenden ligger midt i, og på vestsiden av, Grunnfjorden, en arm av Tysfjorden.
Det er ingen veier i selve bygda, bare stier. Nærmeste vei er en lokal vei fra Råna, rett over på motsatt side av fjorden, til Tjårrnes og Kjerrvika. I Kjerrvika er nærmeste anløp av rutegående hurtigbåt. Dette gjør at all transport til og fra Gressvik skjer med privatbåter. 
Tidligere var her tre gårdsbruk: Gressvik, Solvoll og Lønes. Beboerne livnærte seg av jordbruk, fiske, skogbruk og tok seg jobber på båter i innen- og utenriksfart. De tre hovedhusene står fortsatt, og av dem er to bebodd på helårsbasis. Her er også 7 hytter. Gårdene (og noen hytter) har innlagt strøm, mens vann hentes fra private brønner eller elven MilloUsikker på korrekt skrivemåte.
World Cyber Games

World Cyber Games (WCG) er en internasjonal e-sport-arrangement (eller «Cyber Games Festival») som siden 2006 arrangeres av det sørkoreanske firmaet World Cyber Games Inc i samarbeid med Samsung og Microsoft. Det offisielle motto for WCG er «Beyond the Game», som også er tittelen på en dokumentar som fokuserer på et legendarisk WCG-rivaleri. World Cyber Games ble planlagt i 2000, og den første festivalen ble holdt i 2001. Arrangementet er influert av De Olympiske leker med spillerlandsbyer for spillerne og siden 2004 en annen vertsby hvert år.
WCG er den største årlige spillfestivalen i verden, med mer enn en million besøkende hvert år. Den fører sammen spillere fra hele verden for å la dem glede seg over spillmiljøet. Hvert deltakerland har kvalifisering før de sender de beste spillerne for å representere seg.
I 2007 deltok over 700 spillere fra over 70 land i Seattle, med Spike TV som WCGs offisielle mediapartner.
Varandei

Varandei (russisk: Варандей) er en by i det autonome distriktet Nenetsk ved kysten av Petsjorahavet. Navnet er også brukt for et oljefelt utenfor.

Landsby

Stedet har vært en fiskerlandsby kalt Stari Varandei, og ligger på en landtunge ved munningen av Petsjora. Befolkningen besto av nenetsere da det ved dekret i 1963 ble bestemt at de måtte forlate stedet ved opprettelsen av en økologisk vernesone. De fleste flyttet til Narjan-Mar 245 km mot sydvest. I 2000 opphørte offisielt kommuneadministrasjonen (selsolvjet). Flyttingen ble mangelfullt kompensert, og noen av innbyggerne vendte senere tilbake.

Havn

Den nye bosettingen i Varandei oppsto ved bygging av en oljeterminal for LUKoil fire kilometer øst for den tidligere fiskerlandsbyen. Terminalen skulle betjene utskiping av olje fra Timan-Petsjora-feltet innenfor. I 2006 ble stedet etter forslag fra LUKoil kalt Varandei havn. Havneanlegget ble tatt i bruk fra 2007, og åpnet for internasjonal trafikk i 2008. 
I juni 2008 ble havneanlegget utvidet med en fast oljeterminal 22 km fra kysten på 17 meters dyp som kan betjene oljetankskip i 70.000 tonns størrelse. Terminalen er konstruert åttekantet for å kunne motstå påvirkning fra isen, og er forbundet med et tankanlegg på land

Oljefelt

I 1998 ble det også åpnet for oljeutvinning til havs i Petsjorahavet. Varandej More var en av de mest attraktive blokkene i første lisensrunde, etter at olje allerede var påvist i 1995.

Flyplass

Rett øst for LUKoil-anlegget er det anlagt en flyplass med ruteflyging til Narjan-Mar. 16. mars 2005 måtte et Antonov An-24 passasjerfly nødlande 5 kilometer fra flyplassen. 28 mennesker omkom. Det er reist et monument på stedet for nødlandingen.
Flikmånemåler

Utseende

En middelsstor (vingespenn 30 – 40 mm), middels kraftig, gråbrun til brunrød måler med sterkt flikete vinger. Den kan skilles fra de andre månemålerne (slekten Selenia) på at bakvingen er sterkere fliket og på at vingene har en halvmåneformet, sølvfarget, tverrstilt flekk. Antennene er smalt fjærformede hos hannen, trådformede hos hunnen. Kroppen er kledt med korte, brune hår. Vingene er flikete, spesielt har bakvingen et dypt innhakk. Forvingen har to smale, mørke tverrstriper, den innerste er buet og den ytterste er nesten helt rett. Området innenfor den ytterste tverrstripen er brungult til brunrødt, området utenfor denne stripen blekt gråbrunt. Nær fremkanten av vingen, litt innenfor den ytre tverrstripen er det en tverrstilt, sølvfarget, halvmåne- eller 3-tallsformet flekk. Vingespissen er rødbrun.
Bakvingen har en, ofte utydelig, mørk tverrstripe som tilsvarer den ytre tverrstripen på forvingen. Fargeforskjellen mellom områdene utenfor og innenfor denne stripen er ofte mindre markert enn på forvingen. Også bakvingen har en tverrstilt, sølvfarget flekk. Vingenes underside er mønstret som oversiden, men fargene er klarere og kontrastene større. Larven er brun og knudrete, og ligner en død kvist.

Levevis

Flikmånemåleren finnes i løvskog og buskmark. Larvene lever på eik (Quercus spp.), bjørk (Betula spp.), roser (Rosa spp.) og ask (Fraxinus excelsior), trolig også på andre løvtrær. De voksne sommerfuglene flyr om natten i mai – juni og kommer gjerne til lys.

Utbredelse

Denne arten finnes i Europa. I Norge er den funnet her og der nord til Sogn og Fjordane, men den er ikke særlig vanlig.
Christianssands Tidende

Christianssands Tidende var en konservativ dagsavis i Kristiansand. Den ble grunnlagt i 1883, nedlagt i 1973, og innlemmet i Mandals Avis i 1956, men ble selv fusjonert inn i Sørlandske Tidende i Arendal i 1973. Avisen endret da navn til Sørlandske Tidende. Den ble innstilt to år etter. Siste nummer kom ut 4. oktober 1975.
Computer numerical control

Computer numerical control (CNC) er engelsk for datamaskinbasert numerisk styring, som handler om maskiner som ved hjelp av en datamaskin kan lage mange like og komplekse deler i metall eller andre materialer, og som programmeres i et språk som overholder EIA-274-D-standarden (også kalt G-kode). CNC ble utviklet i 1940-årene og starten av 1950-årene av MIT Servomechanisms Laboratory.
CNC brukes ofte for å styre sveisemaskiner, freser, bor, slipere med mer i mekaniske verksteder, men er også brukt ved for eksempel mønsterkortproduksjon og gravering.
Teknikken har også nådd hobbyfolket, og «gjør-det-selv-CNC» er veldig vanlig i Tyskland. CNC-maskiner kan arbeide både todimensjonalt og tredimensjonalt ved hjelp av sine koordinasjonsakser. Vanligvis har maskinene tre akser (X, Y og Z), men helt opp til ni akser forekommer.
Office of Gas and Electricity Markets

Office of Gas and Electricity Markets (Ofgem) er et britisk forvaltningsorgan som regulerer elektrisitets- og naturgassindustriene i Storbritannia. Ofgem har hovedkontor i London og har 761 ansatte.
Theodosia dinoni

Utseende

En stor, litt avlang, grønt eller gyllent metallisk farget gullbasse. Hannene har horn både på hodet og pronotum, disse er kløvet i spissen og går mot hverandre slik at de danner en klype. Beina, særlig hannenes forbein, er lange og slanke.

Levevis

Arten lever i regnskog.

Utbredelse

Arten lever på Borneo (Sabah, Kalimantan).
Togkollisjonen i Wenzhou

Ulykken

Tog D3115 av typen CRH1 var på vei fra Hangzhou til sør-Fuzhou med 1 072 passasjerer, da det mistet strømmen strømmen omtrent klokken 20.00 CST på grunn av et lynnedslag. Toget ble stående stille på en viadukt 20 meter over bakken. Klokken 20:34 CST kom tog D301 av typen CRH2, med 558 passasjerer, og kjørte inn i det første toget, hvorpå de seks første togvognene i det kjørende toget sporet av, og fire av de falt ned fra viadukten. Føreren av toget rakk å bremse ned farten noe før sammenstøtet, og hindret dermed trolig ytterligere vogner fra å spore av.
Ulykken gikk verst utover den bakerste vognen i tog D3115, der flesteparten av de 40 døde og nesten 200 skadde ble funnet.
Sikkerhetssystem for tog skal i utgangspunktet hindre denne type kollisjoner. At tog D301 ikke ble varslet om at det nærmet seg tog D3115, tyder på at det har skjedd en signalfeil, men det er foreløpig uklart nøyaktig hva som har skjedd.

Følger

Mindre enn en dag etter ulykken ble vognene delt i mindre stykker og begravet i nærheten. Jernbanedepartementet begrunnet dette med at togene inneholdt fortrolig teknologi som kunne bli stjålet. Pårørende var imidlertid opprørte over det de opfattet som utilstrekkelig etterforskning av årsaken til ulykken. 7. august annonserte jernbaneminister Sheng Guangzu en grundig gjennomgang av jernbanesikkerheten. 10. august annonserte han at hastigheten på kinesiske høyhastighetstog vil bli redusert.
Skogfredløs

Utseende

Planten har krypende stengler og blir 10-40 cm høy. Bladene er motsatte og er bredt eggformet. Blomstene sitter enkeltvis i bladhjørnene og har lange, smale skaft. De er gule .
Listeført kirke

En listeført kirke er av Riksantikvaren vurdert som et verneverdig kulturminne. Kirken er ikke fredet, men alle saker som gjelder endringer i eller ved en listeført kirke, også istandsettings- og vedlikeholdstiltak, skal sendes til Riksantikvaren for uttalelse. Kirkelig fellesråd sender søknad via biskopen til Riksantikvaren. Riksantikvaren gir faglige råd om endringer eller vedlikehold, men det er biskopen som gir endelig vedtak etter kirkeloven.
Alle kirker bygget mellom 1650 og 1850 er listeført. En rekke kirker bygget etter 1850 er også listeført.
Mers-el-Kébir

Mers-el-Kébir (arabisk: المرسى الكبير, spansk: Mazalquivir) er en havneby i nordvestre Algerie og ligger ved Middelhavet nær Oran i Oranprovinsen. Folkemengden i kommunen var på 16 970 innbyggere ved folketellingen i 2008, hvorav 15 639 bodde i sentralbyen.

Historie

Mers-el-Kébir var opprinnelig en romersk havn, men ble en del av Almohadenes rike på 1100-tallet. Den falt under herskerne i Tlemcen på 1400-tallet og ble et sentrum for pirater omkring 1492. Den ble okkupert vekselvis av ottomanske tyrkere, portugisere og spanjorer. Spanjolene inntok byen i 1505 under Kardinal Cisneros og holdt den til 1792.
Franskmennene okkuperte byen i 1830 og forsterket havnen i 1868 med fyret «Saint André de Mers-el-Kébir» (ødelagt under andre verdenskrig). Etter Frankrikes fall i 1940 ble deler av den franske flåte samlet i havnen. Den 3. juli 1940 angrep Styrke H fra Royal Navy som ledd av Operation Catapult den franske flåten ved Mers-el-Kébir for å forhindre at den falt i tyske hender.
Évianavtalen den 18. mars 1962 anerkjente Algeries selvstendighet, men tillot at Frankrike beholdt sin marinebase her i 15 år. Franskmennene trakk seg imidlertid ut etter fem år.
Islands Folkekirke

Folkekirkens rettsstilling

I den islandske forfatningsloven fra 1874 innføres religionsfrihet. I paragraf 45 slås det fast at Den evangelisk-lutherske Kirke er den islandske Folkekirke og understøttes og beskyttes som saadan af det Offentlige. 
I den islandske grunnloven står det i paragraf 62 at Den evangelisk-lutherske Kirke er den islandske Folkekirke og understøttes og beskyttes som sådan af staten. Dette kan ændres ved lov.
Alle islandske skattebetalere betaler kirkeskatt. Denne deles mellom Folkekirken og andre trossamfunn i forhold til deres medlemstall.
Wikipedia på dansk

Wikipedia på dansk er den danskspråklige utgaven av Wikipedia. Den 8. november 2009 hadde den over 118 000 artikler. Siden dansk er innbyrdes forståelig med svensk og norsk, samarbeider administratorer med de ved den respektives Wikipedia, gjennom skanwiki-seksjonen ved Wikimedias MetaWiki-side.
Bredgränd (Stockholm)

Bredgränd er et smug i Gamla stan i Stockholm. Det er det tredje smuget, regnet fra Slottsbacken som begynner ved Skeppsbron og går opp til Österlånggatan. Det går parallelt med Skeppar Karls gränd og Kråkgränd. Ved starten av smuget, ved Skeppsbron, ligger Hotel Reisen og Sjöfartshuset.
Bredgränd var et vanlig forekommende navn, som ofte ble gitt til smug som var litt bredere enn nabosmugene. Bredgränd var blant annet et eldre navn for Drakens gränd. På begynnelsen av 1700-tallet stabiliserte gatenavnene seg, og fra 1711 brukes nåværende navn Bredgränd. Før det het også smuget Tunnbindargränden.
Solstrand Hotel & Bad

Solstrand Hotel & Bad ligger ved Bjørnefjorden i Os kommune, 30 km sør for Bergen. Hotellet har 135 værelser, 25 møte- og konferanselokaler, selskapslokaler, stuer, samt spa- og velværeavdeling. Hotellet har 16 000 m² gulvflate, og eiendommen er på 120 mål. Hotellet har hage med privat strand samt dyptvannskai.
Solstrand ble bygget av Christian Michelsen, Norges første statsminister etter unionosppløsningen med Sverige. Bygget ble reist i sveitserstil, og stod ferdig i 1896. Til tross for omfattende restaurering og utbygging, har hotellet ivaretatt denne stilen. Familien Schau-Larsen som i dag eier og driver hotellet, overtok i 1929.
Solstrand Hotel og Bad er medlem av De Historiske Hotel og Spisesteder.
Hotellet ble tildelt Olavsrosa i april 2009.
Pigghaleagam

Bygning og levevis

Pigghaleagam blir sjeldent så mye som 30 cm lang og er derved en av de minste artene i slekten Uromastyx. Som hos andre tornhaler er halen dekket av ekstra tykke skjell som er spisse i bakkant. Disse piggene peker skrått utover og danner en serie ringer med skarpe pigger som omgir hele halen. Hos U. occelatus er halen relativt lang. Ryggen har en mer eller mindre brungrønn grunnfarge med lysere buk, og har gjerne felter i rødt, oransje, grønn eller blå. Typisk for arten er bånd av lyse sirkler med en svart flekk som strekker seg i bånd over ryggen. Det er disse ringene navnet «occelata» henviser til. Kjønnene er ganske like og vanskelige å skille ute trening, særlig når dyrene er unge. Hannen er vanligvis mer fargerike enn hunnene. Hos den egyptiske underarten er begge kjønn mer eller mindre grå. I paringstiden vil hannenes lårporer være betydelig større enn hunnens. Hanner er også generelt større og bredere i bygningen. Særlig er hodet bredere.
Arten er alteter, men spiser for det meste plantemateriale, særlig som voksen. Den tar også en del insekter, særlig som ung. Den er aktiv på dagen. Om natten bor den i huler, og bruker den piggete halen til å blokkere inngangen. De legger fra 10 til 20 egg. Om vinteren går de i dvale, og paringstiden starer etter at dyrene våkner opp om  våren. Hannene biter hunnen i nakken under akten. Hunnene går gravide i rundt 6 uker før de legger egg i en hule. Eggene klekkes etter 3 til 4 måneder. Ungene vokser langsomt og er kjønnsmodne først etter tre til fire år.

Utbredelse og leveområder

Pigghaleagamer finnes i flere leveområder, men foretrekker tørre og halvtørre strøk med akasietrær. Som andre vekselvarme dyr er de avhengige av å varme seg opp i sola, og kan også påtreffes mens de ligger på greinene til akasier. De bruker hulrom under steiner både til å gjemme seg og å kjøle seg ned, og finnes alltid i steinete områder. Utbredelsen strekker seg langs Rødehavet, fra Somalia i sørøst, gjennom Djibouti, Eritrea og Sudan og opp til de sørøstre delene av Egypt. Disse områdene er svært tørre, med en årlig nedbør på mellom 0 og 60 mm og dagtemperaturer opp mot 50‘’C.

Systematikk

Uromastyx-slekten har en rekke dårlig definerte arter med uklare overganger. U. ocellata var inntil nylig regnet som en underart av U. ornata. Pigghaleagam utgjør et mer eller mindre tydelig artskompleks samme med U,benti, U. macfadyeni og U. ornata. Det regnes med et titalls underarter.

Pigghaleagam som terrariedyr

Pigghaleagam er et relativt nytt dyr i handelen, men regnes likevel som som svært tam, nesten like tam som skjeggagam. De trenger terrarier som er 5-6 ganger dyrets lengde, og med dyp jord. Voksne dyr er nesten fullstendig planteetere, og spiser forskjellige typer salat, blader, blomster, bær og linser. Terrariet må ha både varme og kalde områder, og det er viktig med UV-lys slik at den kan danne D-vitamin. For å få arten til å formere seg må den ha anledning til å gå i dvale om vinteren.
Magne Mortensen

Magne Mortensen (født 1926 død 26. september 1998) var en norsk politiker (NKP) i Narvik. Han var innvalgt i Narvik kommunestyre i 51 år, fra 1947 og fram til 1998. 
Mortensen meldte seg inn i NKP 20 år gammel. Han skrev artikler for avisa Friheten, for Nordland Arbeiderblad og for Lofotposten. Han var aktiv i fagforeningsarbeid, blant annet i Narvik Samorg. 
I en avstemming arrangert av NRK Nordland kåret i 2019 Mortensen til tidenes lokalpolitiker for Nordland.
Julio César Baldivieso

Landslaget

Julio César Baldivieso spilte 85 landskamper for Bolivias herrelandslag. Han ble tatt ut i Bolivias tropp til VM i fotball 1994.
Grønknutkoia

Grønknutkoia (525 moh.) er ei koie (ubemannet turisthytte) under DNT Ringerike som ligger i Høg-Holleia, et område i de nordlige høyereliggende delene av Holleia og innenfor grensene til Grønknuten naturreservat (11 707 daa), i Ringerike kommune, Buskerud. Koia er oppført i tømmer og inneholder to soverom med til sammen åtte senger og et stort, kombinert oppholdsrom og kjøkken med peis. Den er låst med DNT-nøkkel og kan brukes hele året.
Koia har adkomst fra flere kanter. Om sommeren er det raskest fra Bårnås i Soknedalen, cirka 4 timer opp, 3,5 timer ned til fots. Om vinteren er det vanligvis brøytet vei til Brannbråtan, fra hvor det er merket skiløype (cirka 8 km). Det finnes også andre ruter inn til koia.
Fra koia er det bredt utsyn mot Norefjell. Til Grønknuten (681 moh.) er det en 2–3 timers fottur, og til Rudskollen (712 moh.), Spelhaugkollen (703 moh.) eller Store Bergsvatn cirka 3 timer.

Booking

Alle kan bruke koia, men kun medlemmer av Turistforeningen får tilgang til nøkkel. De som forhåndsbestiller har fortrinnsrett til sengeplassene på koia. Ingen kan likevel bortvises. Koia disponeres fra kl. 14 ankomstdagen til kl. 14 avreisedagen.